เปิดเคล็ดลับวางแผนการเงินฉบับ...มนุษย์เงินเดือน
ปีใหม่แล้วมีเคล็ดลับดีๆ การวางแผนการเงิน ฉบับ “มนุษย์เงินเดือน” โดย กรุงศรี คอนซูมเมอร์
10 ม.ค. 2562

ปีใหม่แล้วมีเคล็ดลับดีๆ การวางแผนการเงิน ฉบับ “มนุษย์เงินเดือน” โดย กรุงศรี คอนซูมเมอร์ ได้จัดสัมมนา “Money Inspiration วางแผนการเงินอย่างยั่งยืน สำหรับมนุษย์เงินเดือน” โดยเชิญ ดร.พี-รพีรัฐ ธัญวัฒน์พรกุล เจ้าของเพจมนุษย์เงินเดือนพันธ์ุใหม่ มาเผยเคล็ดลับว่า หนทางสู่การเป็นมนุษย์เงินเดือนที่มีอนาคตทางการเงินที่มีคุณภาพนั้นสามารถเป็นจริงได้ ถ้ารู้จักวางแผนชีวิต 4 ด้าน คือ การวางแผนอาชีพ การวางแผนเกษียณ การวางแผนด้านการเงิน และการวางแผนด้านการพัฒนาตนเอง ดังนี้
1.การวางแผนอาชีพ มนุษย์เงินเดือนทุกคนควรรู้จักคิด วางแผน และตั้งเป้าหมายสูงสุดในเส้นทางชีวิตการทำงานของตัวเอง รวมทั้งไม่หยุดพัฒนาทักษะความสามารถและขวนขวายหาความรู้อยู่เสมอ เพื่อประสบความสำเร็จในการทำงานและเติบโตในหน้าที่การงานอย่างเหมาะสม
2.การวางแผนเกษียณ ควบคู่ไปกับการวางแผนอาชีพในปัจจุบันของตัวเองและจงลงมือทำอย่างไม่รีรอ เพราะถ้าคุณมีเป้าหมายและแผนเกษียณการทำงานที่ชัดเจน จะทำให้คุณเกษียณอายุไปแล้วยังมีอาชีพรองรับ สามารถเลี้ยงตัวเองได้ และไม่สร้างภาระให้กับครอบครัว
3.การวางแผนด้านการเงิน ทำตามแนวทางได้โดย
* รู้งบการเงินด้วยการจดบันทึกรายรับ-รายจ่าย เพื่อวางแผนการเงินของตัวเองได้อย่างมีทิศทาง
* แบ่งหนี้เป็น 3 ประเภท เพื่อให้ง่ายในการจัดสรร คือ หนี้สินที่เกิดจากความจำเป็น หนี้สินที่เกิดจากสิ่งไม่คาดคิด และหนี้สินที่เกิดจากความอยากได้-อยากมี โดยต้องอยู่บนพื้นฐานด้านความจำเป็นในการใช้ชีวิตของตนเอง
* หารายได้เสริม ลองสำรวจความถนัดและความสามารถของตัวเองเพราะด้วยทักษะที่เรามีทำให้ไม่ต้องลงทุน หาจากคนรู้จักที่อยู่ในแวดวงชีวิตของตนเอง และหาจากโอกาสหรือช่องทางใหม่ๆ ที่มองเห็น
* ควบคุมรายจ่าย ด้วยหลักการ คิดก่อนควัก และแบ่งรายจ่ายเป็น 3 ประเภท คือ รายจ่ายที่จำเป็นต้องใช้, รายจ่ายที่เป็นความสะดวกที่ควรมี และรายจ่ายที่เป็นความอยากมี-อยากได้
4.การวางแผนด้านการพัฒนาตนเอง ควบคู่ไปกับการวางแผนเรื่องอาชีพคือการวางแผนพัฒนาตนเอง ยิ่งคุณมีทักษะในอาชีพของตัวเองมากเท่าไรก็ย่อมช่วยสนับสนุนให้เกิดความก้าวหน้าในอาชีพการงานของตัวเองมากเท่านั้น และด้วยความสามารถที่มียังอาจช่วยต่อยอดการทำงานและช่วยสร้างโอกาสให้กับตัวคุณเองได้อีกด้วย
หาก “มนุษย์เงินเดือน” อย่างคุณมีแรงผลักดันที่แรงกล้าที่อยากเห็นตัวเองเป็นคนมีอนาคตทางการเงินที่ดี ลองทำตามวิธีดีๆ เหล่านี้เสียตั้งแต่วันนี้ ความฝันที่อยากเป็นมนุษย์เงินเดือนที่มีสุขภาพการเงินดีอาจกลายเป็นจริงขึ้นมาได้ในสักวัน…คุณเท่านั้นที่จะเป็นคนกำหนดคำตอบให้ตัวเอง